KOMISSION TÄYTÄNTÖÖNPANOASETUS (EU) 2022/913,

annettu 30 päivänä toukokuuta 2022,

tiettyjen tavaroiden tuloa unioniin tietyistä kolmansista maista sääntelevän virallisen valvonnan tilapäisestä tehostamisesta ja kiireellisistä toimenpiteistä ja Euroopan parlamentin ja neuvoston asetusten (EU) 2017/625 ja (EY) N:o 178/2002 täytäntöönpanosta annetun täytäntöönpanoasetuksen (EU) 2019/1793 muuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan ii alakohdan,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (2) (virallista valvontaa koskeva asetus) ja erityisesti sen 47 artiklan 2 kohdan b alakohdan sekä 54 artiklan 4 kohdan a ja b alakohdan,

sekä katsoo seuraavaa:

(1) Komission täytäntöönpanoasetuksessa (EU) 2019/1793 (3) vahvistetaan säännöt, jotka koskevat mainitun täytäntöönpanoasetuksen liitteessä I luetelluista tietyistä kolmansista maista unioniin tulevia tiettyjä muita kuin eläinperäisiä elintarvikkeita ja rehuja koskevan virallisen valvonnan tilapäistä tehostamista, ja sellaisten erityisten edellytysten käyttöönottoa, joilla säännellään tiettyjen elintarvikkeiden ja rehujen lähetysten tuloa unioniin mainitun täytäntöönpanoasetuksen liitteessä II luetelluista tietyistä kolmansista maista mykotoksiinien, aflatoksiinit mukaan luettuina, torjunta-ainejäämien, pentakloorifenolin ja dioksiinien aiheuttaman kontaminaatioriskin sekä mikrobikontaminaatioriskin vuoksi.

(2) Täytäntöönpanoasetuksen (EU) 2019/1793 12 artiklassa säädetään, että kyseisen täytäntöönpanoasetuksen liitteissä vahvistettuja luetteloita tarkastellaan säännöllisesti vähintään kuuden kuukauden välein, jotta voidaan ottaa huomioon ihmisten terveydelle aiheutuviin riskeihin ja unionin lainsäädännön noudattamatta jättämiseen liittyvät uudet tiedot, kuten asetuksella (EY) N:o 178/2002 perustetun elintarvikkeita ja rehuja koskevan nopean hälytysjärjestelmän, jäljempänä ’RASFF-järjestelmä’, kautta saaduista ilmoituksista saadut tiedot sekä jäsenvaltioiden komissiolle ilmoittamat lähetyksiä ja asiakirjojen, tunnistustarkastusten ja fyysisten tarkastusten tuloksia koskevat tiedot.

(3) Hiljattaiset RASFF-järjestelmän kautta tehdyt ilmoitukset osoittavat, että eräistä elintarvikkeista tai rehuista aiheutuu ihmisten terveydelle vakava välitön tai välillinen riski. Lisäksi jäsenvaltioiden vuoden 2021 jälkipuoliskolla suorittamassa joidenkin muiden kuin eläinperäisten elintarvikkeiden ja rehujen virallisessa valvonnassa on käynyt ilmi, että täytäntöönpanoasetuksen (EU) 2019/1793 liitteissä I ja II vahvistettuja luetteloita olisi muutettava ihmisten terveyden suojelemiseksi unionissa.

(4) Tietyt muiden kuin eläinperäisten elintarvikkeiden ja rehujen lähetykset on täytäntöönpanoasetuksen (EU) 2019/1793 mukaisesti vapautettu virallisesta valvonnasta, jos niiden paino on enintään 30 kg. Tällaiset lähetykset voivat olla kaupallisia näytteitä, laboratorionäytteitä tai näyttelyesineitä taikka tieteellisiin tarkoituksiin tarkoitettuja lähetyksiä. Täytäntöönpanoasetuksen (EU) 2019/1793 soveltamisesta saatujen kokemusten perusteella jäsenvaltiot ovat ilmoittaneet, että tällaisten lähetysten paino on tietyissä tapauksissa suurempi kuin 30 kg. Koska tällaisia lähetyksiä ei ole tarkoitus saattaa markkinoille, on tarpeettoman työlästä soveltaa niihin virallista valvontaa. Painorajaa, joka koskee täytäntöönpanoasetuksen (EU) 2019/1793 mukaista virallisesta valvonnasta vapauttamista, olisi sen vuoksi korotettava 50 kilogrammaan. Jäsenvaltioiden olisi lisäksi voitava sallia tällaiset lähetykset, vaikka niiden paino olisikin suurempi kuin 50 kg, kunhan lähetyksen määränpäänä oleva jäsenvaltio on myöntänyt siihen etukäteen luvan ja käytössä on riittävät valvontajärjestelyt sen varmistamiseksi, ettei lähetyksiä saateta markkinoille.

(5) Lähetykset, jotka sisältävät elintarvikkeita ja rehuja, jotka kuuluvat matkustajien henkilökohtaisiin matkatavaroihin ja on tarkoitettu heidän henkilökohtaiseen kulutukseensa tai käyttöönsä, ja yksityishenkilöille lähetetyt muut kuin kaupalliset lähetykset, joita ei ole tarkoitettu saatettaviksi markkinoille, on täytäntöönpanoasetuksen (EU) 2019/1793 mukaisesti vapautettu virallisesta valvonnasta, jos niiden paino on enintään 30 kg. Täytäntöönpanoasetuksen (EU) 2019/1793 soveltamisesta saadut kokemukset osoittavat, että 30 kg:n painoraja johtaa siihen, että valvonnan ulkopuolelle jää hyvin monenlaisia lähetyksiä. Lisäksi 30 kg:n painoraja on suurempi kuin kansainvälisessä matkustajaliikenteessä sovellettavat sallitut matkatavaramäärät. Yksityishenkilöille lähetettyjen, 30 kg painavien muiden kuin kaupallisten lähetysten tapauksessa on virallisella valvonnalla vaikea varmistaa, ettei lähetysten osia saateta markkinoille. Matkustajien henkilökohtaisiin matkatavaroihin ja yksityishenkilöille lähetettyihin muihin kuin kaupallisiin lähetyksiin sovellettava painoraja olisi sen vuoksi laskettava tasolle, joka paremmin edustaa lähetysten henkilökohtaista käyttötarkoitusta ja fyysisiä ominaisuuksia.

(6) Siinä tapauksessa, että tietyille tavaroille myönnetään vapautuksia rajatarkastusasemilla tehtävästä virallisesta valvonnasta, näihin poikkeuksiin olisi sovellettava ehtoja, esimerkiksi asianmukaisia valvontajärjestelyjä, joilla varmistetaan, että tällaisten tavaroiden saapuminen unioniin ei aiheuta kohtuutonta riskiä ihmisten ja eläinten terveydelle.

(7) Täytäntöönpanoasetuksessa (EU) 2019/1793 annetaan ’lähetykselle’ useita määritelmiä, mikä aiheuttaa epävarmuutta ja eroja soveltamisessa. Termi ’lähetys’ määritellään jo asetuksen (EU) 2017/625 3 artiklan 37 alakohdassa. Tuon määritelmän lisäksi annetut, täytäntöönpanoasetuksen (EU) 2019/1793 2 artiklan 2 kohtaan sisältyvät ’lähetyksen’ määritelmät olisikin selkeyden vuoksi poistettava.

(8) Yhdistetyn nimikkeistön, jäljempänä ’CN-nimikkeistö’, koodeja 2008191340 ja 2008199340 voidaan käyttää ainoastaan manteleita tai pistaasipähkinöitä sisältävistä sekoituksista, ei maapähkinöitä sisältävistä sekoituksista. Koska ainoastaan sekoitukset, jotka sisältävät maapähkinöitä, todennäköisesti aiheuttavat aflatoksiinikontaminaatioriskin, kyseiset CN-koodit olisi poistettava täytäntöönpanoasetuksen (EU) 2019/1793 liitteessä I olevista Argentiinaa koskevista kohdista ja kyseisen täytäntöönpanoasetuksen liitteessä II olevan 1 kohdan taulukossa olevista Egyptiä, Ghanaa, Gambiaa, Intiaa ja Sudania koskevista kohdista.

(9) Egyptistä tulevien appelsiinien lähetysten osalta RASFF-järjestelmän ilmoituksista peräisin olevat tiedot sekä jäsenvaltioiden toteuttamaa virallista valvontaa koskevat tiedot osoittavat, että on ilmennyt ihmisten terveyteen kohdistuvia uusia riskejä, jotka johtuvat mahdollisesta torjunta-ainejäämien aiheuttamasta kontaminaatiosta. Kyseisten Egyptistä tulevien hyödykkeiden osalta on sen vuoksi tarpeen edellyttää tehostettua virallista valvontaa. Sen vuoksi kyseiset hyödykkeet olisi sisällytettävä täytäntöönpanoasetuksen (EU) 2019/1793 liitteeseen I siten, että fyysisten ja tunnistustarkastusten tiheydeksi vahvistetaan 20 prosenttia unioniin tulevista lähetyksistä.

(10) Georgiasta tulevien hasselpähkinöiden lähetysten osalta jäsenvaltioiden täytäntöönpanoasetuksen (EU) 2019/1793 liitteen I mukaisesti suorittamassa virallisessa valvonnassa on havaittu, että unionin lainsäädännössä säädetyt aflatoksiinien aiheuttamaa kontaminaatiota koskevat asiaankuuluvat vaatimukset ovat erittäin usein jääneet täyttymättä. Näin ollen on aiheellista lisätä tällaisille lähetyksille suoritettavien tunnistustarkastusten ja fyysisten tarkastusten tiheyttä 30 prosenttiin.

(11) Ghanasta tulevaan palmuöljyyn on sovellettu tehostettua virallista valvontaa sudan-värien aiheuttaman kontaminaatioriskin vuoksi huhtikuusta 2016 lähtien. Jäsenvaltioiden tälle hyödykkeelle suorittama virallinen valvonta osoittaa, että vaatimusten noudattaminen on ollut jatkuvasti erittäin puutteellista virallisen valvonnan tehostamisen jälkeen. Valvonta osoittaa, että kyseisen hyödykkeen tulo unioniin aiheuttaa vakavan riskin ihmisten terveydelle.

(12) Tehostetun virallisen valvonnan lisäksi on sen vuoksi tarpeen säätää Ghanasta tulevaa palmuöljyä koskevista erityisistä edellytyksistä. Kaikkien Ghanasta tulevien palmuöljylähetysten mukana olisi erityisesti oltava virallinen todistus siitä, että kaikki näytteenoton ja analyysien tulokset osoittavat unionin vaatimusten täyttyvän. Näytteenoton ja analyysien tulokset olisi liitettävä kyseiseen todistukseen. Sen vuoksi täytäntöönpanoasetuksen (EU) 2019/1793 liitteessä I oleva Ghanasta tulevaa palmuöljyä koskeva kohta olisi kumottava ja siirrettävä kyseisen täytäntöönpanoasetuksen liitteeseen II siten, että tunnistustarkastusten ja fyysisten tarkastusten tiheydeksi vahvistetaan 50 prosenttia unioniin tulevista lähetyksistä.

(13) Intiasta ja Pakistanista tulevan riisin lähetysten osalta RASFF-järjestelmän ilmoituksista peräisin olevat tiedot sekä jäsenvaltioiden toteuttamaa virallista valvontaa koskevat tiedot osoittavat, että on ilmennyt ihmisten terveyteen kohdistuvia uusia riskejä, jotka johtuvat mahdollisesta torjunta-ainejäämien aiheuttamasta kontaminaatiosta. Kyseisen Intiasta tai Pakistanista tulevan hyödykkeen osalta on sen vuoksi tarpeen edellyttää tehostettua virallista valvontaa. Sen vuoksi kyseinen hyödyke olisi sisällytettävä täytäntöönpanoasetuksen (EU) 2019/1793 liitteeseen I siten, että fyysisten ja tunnistustarkastusten tiheydeksi vahvistetaan 5 prosenttia unioniin tulevista lähetyksistä.

(14) Intiasta ja Pakistanista tulevan riisin aflatoksiini- ja okratoksiini A -kontaminaatiosta mahdollisesti aiheutuvat terveysriskit eivät koske pelkästään tiettyjä CN-koodiin 1006 10 79 kuuluvia riisityyppejä. Jotta voidaan varmistaa tehokas suoja Intiasta ja Pakistanista tulevan riisin aflatoksiini- ja okratoksiini A -kontaminaatiosta mahdollisesti aiheutuvilta terveysriskeiltä, olisi täytäntöönpanoasetuksen (EU) 2019/1793 liitteessä I oleva asianomainen CN-koodi laajennettava kattamaan kaikki riisityypit. Jäsenvaltioille aiheutuvan hallinnollisen rasituksen odotetaan CN-koodin laajentamisen ja kaupan määrän vuoksi kasvavan merkittävästi. Tarkastusten tiheyttä olisi sen vuoksi laskettava 5 prosenttiin unioniin tulevista lähetyksistä, koska tällainen tiheys antaa riittävästi tietoa riisin mahdollisesta aflatoksiini- ja okratoksiini A -kontaminaatiosta johtuvien riskien arvioimiseen.

(15) Intiasta tulevien pitkäpapujen (Vigna unguiculata ssp. sesquipedalis, Vigna unguiculata ssp. unguiculata) ja guavan (Psidium guajava) lähetysten osalta RASFF-järjestelmän ilmoituksista peräisin olevat tiedot sekä jäsenvaltioiden toteuttamaa virallista valvontaa koskevat tiedot osoittavat, että on ilmennyt ihmisten terveyteen kohdistuvia uusia riskejä, jotka johtuvat mahdollisesta torjunta-ainejäämien aiheuttamasta kontaminaatiosta. Kyseisten Intiasta tulevien hyödykkeiden osalta on sen vuoksi tarpeen edellyttää tehostettua virallista valvontaa. Sen vuoksi kyseiset hyödykkeet olisi sisällytettävä täytäntöönpanoasetuksen (EU) 2019/1793 liitteeseen I siten, että fyysisten ja tunnistustarkastusten tiheydeksi vahvistetaan 20 prosenttia unioniin tulevista lähetyksistä.

(16) Intiasta tuleviin muskottipähkinöihin, jotka kuuluvat CN-koodeihin 0908 11 00 ja 0908 12 00, on heinäkuusta 2019 lähtien sovellettu tehostettua valvontaa aflatoksiinikontaminaatioriskin vuoksi. Jäsenvaltioiden suorittama virallinen valvonta ja saatavilla olevat tiedot osoittavat, että unionin lainsäädännössä säädettyjen asiaankuuluvien vaatimusten noudattaminen on parantunut. Valvonta ja tiedot osoittavat, että kyseisen elintarvikkeen tulo unioniin ei enää aiheuta vakavaa riskiä ihmisten terveydelle. Tästä syystä ei ole enää tarpeen edellyttää, että jokaisen Intiasta tulevien CN-koodeihin 0908 11 00 ja 0908 12 00 kuuluvien muskottipähkinöiden lähetyksen mukana on oltava virallinen todistus siitä, että kaikki näytteenotto- ja analyysitulokset osoittavat komission asetuksen (EY) N:o 1881/2006 (4) vaatimusten täyttyvän. Jäsenvaltioiden olisi jatkettava valvontaa sen varmistamiseksi, että nykyinen vaatimustenmukaisuustaso säilyy. Sen vuoksi täytäntöönpanoasetuksen (EU) 2019/1793 liitteessä II olevan 1 kohdan taulukossa oleva Intiasta tulevia CN-koodeihin 0908 11 00 ja 0908 12 00 kuuluvia muskottipähkinöitä koskeva kohta olisi kumottava ja siirrettävä kyseisen täytäntöönpanoasetuksen liitteeseen I siten, että tunnistustarkastusten ja fyysisten tarkastusten tiheydeksi vahvistetaan 30 prosenttia unioniin tulevista lähetyksistä.

(17) Thaimaasta tulevien Capsicum-suvun paprikoiden (muut kuin makeat ja miedot) osalta jäsenvaltioiden täytäntöönpanoasetuksen (EU) 2019/1793 liitteen I mukaisesti suorittamassa virallisessa valvonnassa on havaittu, että unionin lainsäädännössä säädetyt torjunta-ainejäämien aiheuttamaa kontaminaatiota koskevat asiaankuuluvat vaatimukset ovat erittäin usein jääneet täyttymättä. Näin ollen on aiheellista lisätä tällaisille unioniin tuleville lähetyksille suoritettavien tunnistustarkastusten ja fyysisten tarkastusten tiheyttä 30 prosenttiin.

(18) Useat CN-koodit eivät vastaa täytäntöönpanoasetuksen (EU) 2019/1793 liitteen I tietyissä kohdissa tarkoitettuja hyödykkeitä, joten ne ovat tarpeettomia. Mainitun täytäntöönpanoasetuksen liitteestä I olisi poistettava seuraavat CN-koodit: Hondurasista tulevaa verkkomelonia (C. melo var. reticulatus) koskevassa kohdassa oleva CN-koodi ex ex0807190070, Sri Lankasta tulevaa rohtosammakonputkea (Centella asiatica) koskevassa kohdassa oleva CN-koodi ex ex0709999025 ja Turkista tulevaa kuivattua oreganoa koskevassa kohdassa oleva CN-koodi 1211908610.

(19) Jotta tehostetun virallisen valvonnan kohteena olevat hyödykkeet voitaisiin tunnistaa tarkemmin, on aiheellista täsmentää Taric-alanimike täytäntöönpanoasetuksen (EU) 2019/1793 liitteessä I olevassa Intiasta tulevaa ceyloninmoringaa (Moringa oleifera) koskevassa kohdassa olevalle CN-koodille ex 0709 99 90 ja Sri Lankasta tulevaa rohtosammakonputkea (Centella asiatica) koskevassa kohdassa olevalle CN-koodille ex 1211 90 86.

(20) Indonesiasta tulevien muskottipähkinöiden lähetysten osalta jäsenvaltioiden täytäntöönpanoasetuksen (EU) 2019/1793 liitteessä II olevan 1 kohdan taulukon mukaisesti suorittamassa virallisessa valvonnassa on havaittu, että unionin lainsäädännössä säädetyt aflatoksiinien aiheuttamaa kontaminaatiota koskevat asiaankuuluvat vaatimukset ovat erittäin usein jääneet täyttymättä. Näin ollen on aiheellista lisätä tällaisille unioniin tuleville lähetyksille suoritettavien tunnistustarkastusten ja fyysisten tarkastusten tiheyttä 30 prosenttiin.

(21) Johanneksenleipäpuujauhetta tai guarkumia sisältäviin elintarvikelisäainesekoituksiin voi liittyä etyleenioksidikontaminaatiosta johtuva terveysriski. Täytäntöönpanoasetuksen (EU) 2019/1793 liitteessä II olevan 1 kohdan taulukon sarakkeisiin ”Elintarvikkeet ja rehut (käyttötarkoitus)” ja ”CN-koodi” olisi sen vuoksi lisättävä Intiaa koskevaan kohtaan luokka ”johanneksenleipäpuujauhetta tai guarkumia sisältävät elintarvikelisäainesekoitukset” ja vastaavat elintarvikelisäainesekoituksia koskevat CN-koodit. Malesiaa ja Turkkia koskeviin kohtiin olisi vastaavasti lisättävä luokka ”johanneksenleipäpuujauhetta sisältävät elintarvikelisäainesekoitukset” ja vastaavat elintarvikelisäainesekoituksia koskevat CN-koodit. Tällaisille Intiasta, Malesiasta ja Turkista unioniin tuleville lähetyksille tehtävien tunnistustarkastusten ja fyysisten tarkastusten tiheydeksi olisi vahvistettava 20 prosenttia lähetyksistä.

(22) Intiasta tulevien mausteiden osalta CN-koodiin 0910 luetaan hyödykkeitä, jotka ovat muodoltaan juuria, kukkia ja lehtiä, kuten esimerkiksi kurkumajuuri. Kun otetaan huomioon, että jäsenvaltioiden täytäntöönpanoasetuksen (EU) 2019/1793 liitteessä II olevan 1 kohdan taulukon mukaisesti suorittamassa virallisessa valvonnassa ei ole havaittu etyleenioksidikontaminaatiota, nämä hyödykkeet voidaan jättää tehostetun virallisen valvonnan ulkopuolelle. Sen vuoksi on aiheellista mainita täytäntöönpanoasetuksen (EU) 2019/1793 liitteessä II, että rajatarkastusasemilla suoritettavaa virallista valvontaa olisi sovellettava ainoastaan kuivattuihin Intiasta tuleviin mausteisiin siten, että tunnistustarkastusten ja fyysisten tarkastusten tiheys on 20 prosenttia unioniin tulevista lähetyksistä.

(23) Siltä osin kuin kyse on Etelä-Koreasta ja Vietnamista tulevista pikanuudeleista, olisi sen varmistamiseksi, että voidaan yksilöidä selvästi ne nuudelityypit, joihin sovelletaan tehostettua valvontaa, ja sulkea virallisen valvonnan ulkopuolelle muut nuudelit, kuten vehnänuudelit, munanuudelit, vermiselli ja muut tällaiset tuotteet, joita ei voida luokitella pikanuudeleiksi ja jotka kuuluvat samaan CN-koodiin 1902 30 10, tehtävä tämä selväksi täytäntöönpanoasetuksen (EU) 2019/1793 liitteessä II olevan 1 kohdan taulukon asianomaisten kohtien sarakkeissa ”Elintarvikkeet ja rehut (käyttötarkoitus)”, CN-koodi” ja ”Taric-alanimike”.

(24) Yhdenmukaisuuden ja selkeyden varmistamiseksi on aiheellista korvata täytäntöönpanoasetuksen (EU) 2019/1793 liitteet I ja II kokonaan tämän asetuksen liitteessä olevalla tekstillä.

(25) Jotta voidaan sallia sellaisten lähetysten tulo unioniin, jotka on tämän asetuksen tullessa voimaan jo lähetetty alkuperämaasta tai muusta kolmannesta maasta, jos kyseinen maa on eri kuin alkuperämaa, ja mahdollistaa tämän asetuksen tunteminen ja noudattaminen, on aiheellista säätää siirtymäajasta, jota sovelletaan sellaisiin Ghanasta tuleviin palmuöljylähetyksiin, Intiasta tuleviin johanneksenleipäpuujauhetta tai guarkumia sisältävien elintarvikelisäainesekoitusten lähetyksiin ja Malesiasta ja Turkista tuleviin johanneksenleipäpuujauhetta sisältävien elintarvikelisäainesekoitusten lähetyksiin, joiden mukana ei ole näytteenoton ja analyysien tuloksia ja virallista todistusta. Kansanterveyden jatkuvaksi suojelemiseksi tällaisten Ghanasta tulevien palmuöljylähetysten osalta edellytetään edelleen, että tällaisista unioniin tulevista lähetyksistä 50 prosentille tehdään tunnistustarkastukset ja fyysiset tarkastukset.

(26) Sen vuoksi täytäntöönpanoasetusta (EU) 2019/1793 olisi muutettava.

(27) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetus (EU) 2019/1793 seuraavasti: 1) Korvataan 1 artiklan 3, 4 ja 5 kohta seuraavasti: ”3. Tätä asetusta ei sovelleta seuraaviin tuotelähetysten luokkiin, paitsi jos niiden nettopaino on yli 5 kg tuoretta tuotetta tai yli 2 kg muuta tuotetta: a) lähetykset, jotka kuuluvat matkustajien henkilökohtaisiin matkatavaroihin ja on tarkoitettu heidän henkilökohtaiseen kulutukseensa tai käyttöönsä; b) yksityishenkilöille lähetetyt muut kuin kaupalliset lähetykset, joita ei ole tarkoitettu markkinoille saatettaviksi. Tätä asetusta ei sovelleta seuraaviin tuotelähetysten luokkiin, paitsi jos niiden nettopaino on yli 50 kg tuoretta tuotetta tai yli 10 kg muuta tuotetta: a) lähetykset, jotka on lähetetty kaupallisina näytteinä, laboratorionäytteinä tai näyttelyissä käytettävinä näyttelyesineinä, joita ei ole tarkoitettu markkinoille saatettaviksi; b) tieteellisiin tarkoituksiin tarkoitetut lähetykset. 4. Tätä asetusta ei sovelleta kansainvälistä liikennettä harjoittavissa kuljetusvälineissä oleviin 1 kohdan a ja b alakohdassa tarkoitettuihin elintarvikkeisiin ja rehuihin, joita ei pureta ja jotka on tarkoitettu miehistön ja matkustajien kulutukseen. 5. Jos 3 kohdan ensimmäisessä alakohdassa tarkoitettujen tuotelähetysten aiotusta käyttötarkoituksesta on epäselvyyttä, todistustaakka on tapauksen mukaan henkilökohtaisten matkatavaroiden omistajilla tai lähetysten vastaanottajilla. 6. Toimivaltainen viranomainen voi vapauttaa tämän asetuksen mukaisista tunnistustarkastuksista ja fyysisistä tarkastuksista, mukaan luettuna näytteenotto ja laboratorioanalyysit, muiden kuin eläinperäisten elintarvikkeiden ja rehujen lähetykset, jotka on lähetetty kaupallisina näytteinä, laboratorionäytteinä tai näyttelyissä käytettävinä näyttelyesineinä, tai tieteellisiin tarkoituksiin tarkoitetut elintarvikkeiden ja rehujen lähetykset, joiden paino ylittää 3 kohdan toisessa alakohdassa säädetyt painorajat ja joita ei ole tarkoitettu markkinoille saatettaviksi, kunhan seuraavat edellytykset täyttyvät: a) lähetysten mukana on unioniin tuontia koskeva lupa, jonka määränpääjäsenvaltion toimivaltainen viranomainen on myöntänyt etukäteen ja jossa esitetään i) unioniin tuonnin tarkoitus; ii) määräpaikka; iii) takeet siitä, että lähetyksiä ei saateta markkinoille elintarvikkeena tai rehuna; b) toimija esittää lähetykset unionin saapumisrajatarkastusasemalla; c) unionin saapumisrajatarkastusaseman toimivaltainen viranomainen ilmoittaa lähetysten tuonnista määränpääjäsenvaltion toimivaltaiselle viranomaiselle virallisen valvonnan sähköisen tiedonhallintajärjestelmän (IMSOC) kautta.” 2) Kumotaan 2 artiklan 2 kohta. 3) Korvataan 14 artikla seuraavasti: ”14 artikla Siirtymäaika Ghanasta tulevien palmuöljylähetysten, Intiasta tulevien johanneksenleipäpuujauhetta tai guarkumia sisältävien elintarvikelisäainesekoitusten lähetysten ja Malesiasta ja Turkista tulevien johanneksenleipäpuujauhetta sisältävien elintarvikelisäainesekoitusten lähetysten, jotka on lähetetty alkuperämaasta tai muusta kolmannesta maasta, jos kyseinen maa on eri kuin alkuperämaa, ennen komission täytäntöönpanoasetuksen (EU) 2022/913 (*1) voimaantuloa, tulo unioniin on sallittua 3 päivään syyskuuta 2022 ilman, että niiden mukana on 10 artiklassa tarkoitetut näytteenotto- ja analyysitulokset ja 11 artiklassa tarkoitettu virallinen todistus. (*1) Komission täytäntöönpanoasetus (EU) 2022/913, annettu 30 päivänä toukokuuta 2022, tiettyjen tavaroiden tuloa unioniin tietyistä kolmansista maista sääntelevän virallisen valvonnan tilapäisestä tehostamisesta ja kiireellisistä toimenpiteistä ja Euroopan parlamentin ja neuvoston asetusten (EU) 2017/625 ja (EY) N:o 178/2002 täytäntöönpanosta annetun täytäntöönpanoasetuksen (EU) 2019/1793 muuttamisesta (EUVL L 158, 13.6.2022, s. 1).”" 4) Korvataan asetuksen liitteet I ja II tämän asetuksen liitteessä olevalla tekstillä.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä toukokuuta 2022. Komission puolesta Puheenjohtaja Ursula VON DER LEYEN

(1) EYVL L 31, 1.2.2002, s. 1.

(2) EUVL L 95, 7.4.2017, s. 1.

(3) Komission täytäntöönpanoasetus (EU) 2019/1793, annettu 22 päivänä lokakuuta 2019, tiettyjen tavaroiden tuloa unioniin tietyistä kolmansista maista sääntelevän virallisen valvonnan tilapäisestä tehostamisesta ja kiireellisistä toimenpiteistä, Euroopan parlamentin ja neuvoston asetusten (EU) 2017/625 ja (EY) N:o 178/2002 täytäntöönpanosta ja komission asetusten (EY) N:o 669/2009, (EU) N:o 884/2014, (EU) 2015/175, (EU) 2017/186 ja (EU) 2018/1660 kumoamisesta (EUVL L 277, 29.10.2019, s. 89).

(4) Komission asetus (EY) N:o 1881/2006, annettu 19 päivänä joulukuuta 2006, tiettyjen elintarvikkeissa olevien vierasaineiden enimmäismäärien vahvistamisesta (EUVL L 364, 20.12.2006, s. 5).